Άλεν Άιβερσον

Ο **Άλεν Εζάιλ Άιβερσον** (αγγλικά: *Allen Ezail Iverson*, γεννήθηκε 7 Ιουνίου 1975) είναι Αμερικανός πρώην καλαθοσφαιριστής. Αγωνίστηκε για 14 σεζόν στο NBA στις θέσεις πόιντ γκαρντ και σούτινγκ γκαρντ και ήταν πολυτιμότερος παίκτης (MVP) του πρωταθλήματος το 2001, ενώ τέσσερις φορές ήταν πρώτος σκόρερ του πρωταθλήματος.

## Βιογραφία

Γεννήθηκε στο Χάμπτον της Βιρτζίνια, σε μια μειονεκτούσα γειτονιά. Η μητέρα του τον γέννησε όταν ήταν μόλις 15 ετών. Δεν θα έβλεπε ποτέ τον βιολογικό του πατέρα. Η μητέρα του τον έδιωξε όταν ήταν μόλις 16 ετών και στη συνέχεια μετακόμισε με τον πρώην προπονητή του στο αμερικανικό ποδόσφαιρο, Γκάρι Μουρ, ο οποίος αργότερα θα γινόταν ο ατζέντης του. Στο λύκειο ως μαθητής ήταν αθλητής σε μπάσκετ και στο αμερικάνικο ποδόσφαιρο. Κέρδισε το βραβείο του Παίκτη της Χρονιάς του Λυκείου του Associated Press και στα δύο και κατέκτησε το πρωτάθλημα πολιτείας της Βιρτζίνια στην πέμπτη κατηγορία AAA. Μετά το λύκειο, ο Άιβερσον έπαιξε κολεγιακό μπάσκετ με τους Τζόρτζταουν Χόγιας για δύο χρόνια, όπου σημείωσε το  ρεκόρ του πανεπιστημίου για τον μέσο όρο σκοραρίσματος στην καριέρα του (23,0 πόντοι ανά παιχνίδι) και κέρδισε το βραβείο του Αμυντικού της Χρονιάς της Big East και τις δύο χρονιές.

Ήταν πρώτη επιλογή στο ντραφτ του 1996 για τους Φιλαδέλφεια 76ερς, και αναδείχθηκε καλύτερος πρωτοεμφανιζόμενο (ρούκι) της σεζόν 1996–97 έχοντας μέσο όρο 23,5 πόντους, 7,5 ασίστ και 2,1 κλεψίματα. Από την πρώτη του χρονιά έδειξε την κορυφαία επιθετική του ικανότητα σημειώνοντας μία σειρά πέντε αγώνων, που αποτελεί ρεκόρ για τους ρούκι παίκτες του ΝΒΑ, στα οποία σημείωσε τουλάχιστον 40 πόντους ξεπερνώντας το ρεκόρ του Ουίλτ Τσάμπερλεϊν που κράτησε για 37 χρόνια. Όμως όλοι οι αγώνες συνοδεύτηκαν με ήττες της ομάδας. Εξελίχθηκε σε έναν από τους πιο εύστοχους σκόρερ στην ιστορία του ΝΒΑ, παρά το μικρό του (1,83 μ.) ανάστημα. Ο μέσος όρος σκοραρίσματος στην καριέρα του, 26,6 πόντοι ανά παιχνίδι είναι ο 7ος καλύτερος όλων των εποχών. Είχε συνολικά τέσσερις σεζόν με μέσο όρο πάνω από 30 πόντους ανά αγώνα. 

Ο Άιβερσον αναδείχθηκε ως ο πολυτιμότερος παίκτης (MVP) τη σεζόν 2000–01 και οδήγησε τους Σίξερς στους τελικούς έχοντας μέσο όρο 31,1 πόντους και ήταν πρώτος σκόρερ του πρωταθλήματος, ενώ ήταν πρώτος και στα κλεψίματα με 2,5. Οδήγησε την ομάδα στο καλύτερο ρεκόρ της Ανατολικής Περιφέρειας με 56 νίκες. Στη μοναδική νίκη επί των μετέπειτα πρωταθλητών Λος Άντζελες Λέικερς σημείωσε 48 πόντους. Την ίδια χρονιά ήταν πολυτιμότερος παίκτης του All-Star Game για πρώτη φορά σημειώνοντας 25 πόντους και οδηγώντας την Ανατολή σε οριακή νίκη επί της Δύσης (111–110). Η επόμενη χρονιά χαρακτηρίστηκε από τραυματισμούς που του επέτρεψαν να αγωνιστεί σε 60 μόνο αγώνες, όμως ήταν και πάλι πρώτος σκόρερ με μέσο όρο 31,4 πόντους. Η καλύτερη χρονιά του επιθετικά ήταν το 2005–06 έχοντας μέσο όρο 33,0 πόντους και ποσοστό ευστοχίας 44,7 % εντός πεδιάς. Το 2006 μεταγράφηκε στους Ντένβερ Νάγκετς ως ανταλλαγή. Το 2008 πήγε στους Ντιτρόιτ Πίστονς. Το Σεπτέμβριο του 2009 μετακόμισε στους Μέμφις Γκρίζλις που απελευθερώθηκε μετά από αρνήσεις με την ομάδα για να είναι στο πάγκο αντί για να αγωνίζεται στην αρχική πεντάδα. Μετά από δύο μήνες πήγε στους Σίξερς πάλι, ενώ το 2010 αγωνίστηκε στην τουρκική Μπεσίκτας, όπου και έκλεισε τη καριέρα του. 

Είναι ο μόνος παίκτης στην ιστορία που στις συναντήσεις απέναντι στο Μάικλ Τζόρνταν είχε υψηλότερο μέσο όρο από εκείνον (27,1 έναντι 24,0 του Τζόρνταν). Εξίσου υψηλός είναι και ο μέσος όρος του στα πλέι οφ, όπου με 29,7 πόντους κατατάσσεται δεύτερος όλων των εποχών, πίσω μόνο από το Τζόρνταν. Πολύ ικανός ήταν και στα κλεψίματα κατακτώντας τον τίτλο του καλύτερου της κανονικής περιόδου τρεις φορές, ενώ με 10 κλεψίματα από τις 13 Μαΐου 1999 είναι ο κάτοχος του ρεκόρ περισσότερων κλεψιμάτων σε αγώνα των πλέι οφ που πέτυχε με αντίπαλο τους Ορλάντο Μάτζικ. Εκείνη τη σεζόν ήταν για πρώτη φορά πρώτος σκόρερ του πρωταθλήματος με μέσο όρο 28,6 πόντους. Με επτά επιλογές στις καλύτερες ομάδες της χρονιάς και συμμετοχή σε 11 All-Star Game, το 2016 εισήχθη στο Naismith Memorial Basketball Hall of Fame. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

## Τίτλοι και διακρίσεις

* ΝΒΑ πολυτιμότερος παίκτης (2001)
* 11 × NBA All-Star (2000 – 2010)
* 2 × NBA All-Star Game MVP (2001, 2005)
* 3 × Πρώτη ομάδα All-NBA (1999, 2001, 2005)
* 3 × Δεύτερη ομάδα All-NBA (2000, 2002, 2003)
* Τρίτη ομάδα All-NBA (2006)
* ΝΒΑ Ρούκι της χρονιάς (1997)
* NBA Καλύτερη ομάδα ρούκι  (1997)
* 4 × πρώτος σκόρερ NBA (1999, 2001, 2002, 2005)
* 3 × πρώτος στα κλεψίματα (2001 – 2003)
* Επετειακή ομάδα NBA των 75 χρόνων 
* Η φανέλα με το Νο. 3  αποσύρθηκε από τους Σίξερς
* Πρώτη ομάδα All-American (1996)
* 2 × Αμυντικός της χρονιάς της Ανατολικής περιφέρειας του κολεγιακού πρωταθλήματος (1995, 1996)
* Ρούκι της χρονιάς της Ανατολικής περιφέρειας του κολεγιακού πρωταθλήματος  (1995)
* First-team Parade All-American (1993)

## Παραπομπές


## Εξωτερικοί σύνδεσμοι
* 
* 

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA 
Κατηγορία:Καλαθοσφαιριστές Φιλαδέλφεια 76ers
Κατηγορία:Καλαθοσφαιριστές Ντένβερ Νάγκετς
Κατηγορία:Καλαθοσφαιριστές Ντιτρόιτ Πίστονς
Κατηγορία:Καλαθοσφαιριστές Μέμφις Γκρίζλις
Κατηγορία:Καλαθοσφαιριστές Μπεσίκτας
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές στους Θερινούς Ολυμπιακούς Αγώνες 2004
Κατηγορία:Εισαχθέντες στο Naismith Memorial Basketball Hall of Fame
Κατηγορία:Πόιντ γκαρντ
Κατηγορία:Σούτινγκ γκαρντ